รู้จัก Gautam Adani เศรษฐีรวยสุดในอินเดีย และเอเชีย
ชายคนนี้ ทำธุรกิจอะไร  ถึงสร้างความมั่งคั่งได้มหาศาลขนาดนี้ ? ลงทุนแมนจะเล่าให้ฟัง
30 พ.ค. 2565

รู้จัก Gautam Adani เศรษฐีรวยสุดในอินเดีย และเอเชีย /โดย ลงทุนแมน
หากพูดถึงคนที่รวยที่สุดในทวีปเอเชีย หลายคนคงนึกถึงคุณ Mukesh Ambani มหาเศรษฐีชาวอินเดีย 
เจ้าของคฤหาสน์ 27 ชั้นในมุมไบ มูลค่า 35,000 ล้านบาท ที่เรียกได้ว่าเป็นบ้านที่แพงที่สุดในโลก
แต่เมื่อไม่นานมานี้ ตำแหน่งดังกล่าวก็ได้ถูกโค่นลง
โดยชายที่มีชื่อว่าคุณ “Gautam Adani” อ่านว่า โกตัม อดานิ
อีกหนึ่งมหาเศรษฐีชาวอินเดียเหมือนกัน ที่มีทรัพย์สินพุ่งทะยานขึ้นแตะ 3.7 ล้านล้านบาท
จนกลายมาเป็นคนเอเชียที่ร่ำรวยที่สุดในโลก และรวยสุดในประวัติศาสตร์อีกด้วย
แล้วชายคนนี้ ทำธุรกิจอะไร 
ถึงสร้างความมั่งคั่งได้มหาศาลขนาดนี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณ Gautam Adani เป็นนักธุรกิจชาวอินเดีย เกิดเมื่อปี 1962 ปัจจุบันอายุ 59 ปี
เขาเคยเรียนมหาวิทยาลัยในคณะพาณิชยศาสตร์ แต่ลาออกกลางคัน 
เพราะสนใจอยากทำธุรกิจมากกว่า โดยตอนแรกได้งานเป็นคนคัดแยกเพชร 
ก่อนที่จะก้าวขึ้นมาเป็นพ่อค้าเพชรอย่างเต็มตัว จนมีฐานะดีในระดับหนึ่ง
ในเวลาต่อมา พี่ชายของคุณ Adani ได้ชวนให้เขามาร่วมบริหารธุรกิจนำเข้าพลาสติก PVC ด้วยกัน 
จุดนี้เองที่ทำให้เขาเห็นโอกาสด้านการค้าขายสินค้าต่าง ๆ มากมาย กับบริษัทจากทั่วทุกมุมโลก
หลังจากนั้น คุณ Adani จึงก่อตั้งบริษัทของตัวเองชื่อว่า Adani Exports ในปี 1988 
เพื่อทำธุรกิจนำเข้าและส่งออกสินค้าโภคภัณฑ์ โดยภายหลังเปลี่ยนชื่อเป็น Adani Enterprises
ต่อมาในปี 1991 รัฐบาลอินเดียมีนโยบายเปิดเสรีทางการค้า จึงทำให้ Adani Enterprises สามารถขยายการซื้อขายสินค้าได้อีกหลายประเภท เช่น เหล็ก, สิ่งทอ และผลิตภัณฑ์ทางการเกษตร
มาถึงตรงนี้ คุณ Adani เล็งเห็นแล้วว่า หากคอยติดตามนโยบายทางเศรษฐกิจของประเทศ และปรับทิศทางกลยุทธ์ให้สอดคล้องกัน ก็น่าจะทำให้บริษัทได้รับประโยชน์และเติบโตในระยะยาว
ดังนั้นในปี 1994 พอรัฐบาลท้องถิ่นรัฐคุชราต ทางตะวันตกของอินเดีย เปิดหาบริษัทเอกชนมาบริหารท่าเรือมุนดรา ซึ่งเป็นท่าเรือขนาดใหญ่ของประเทศ
คุณ Adani ก็มองว่ามันเป็นโครงสร้างพื้นฐาน ที่ช่วยส่งเสริมการขนส่งสินค้ากับต่างประเทศ จึงตัดสินใจพาบริษัทเข้าสู่ธุรกิจนี้ด้วย และคว้าสัญญาดังกล่าวมาได้สำเร็จ
นี่ถือเป็นจุดที่ทำให้เครือ Adani Group เริ่มกระจายธุรกิจเข้าไปในหลายอุตสาหกรรมสำคัญของอินเดีย
โดยในปี 1996 บริษัทได้ก่อตั้งธุรกิจโรงไฟฟ้า และต่อยอดไปสู่การจัดหาพลังงานสำหรับผลิตไฟฟ้า 
ทั้งถ่านหิน, น้ำมัน และก๊าซธรรมชาติ เช่น การเข้าซื้อหุ้นเหมืองและท่าเรือส่งออกถ่านหิน Abbot Point ในออสเตรเลีย เมื่อปี 2012 ซึ่งเป็นหนึ่งในโครงการถ่านหินใหญ่สุดของโลก
รวมทั้งในปัจจุบัน หลายฝ่ายหันมาใส่ใจปัญหาโลกร้อนกันมากขึ้น ทำให้ประเทศต่าง ๆ พยายามลดการพึ่งพาเชื้อเพลิงฟอสซิลที่ปล่อยมลพิษสู่ชั้นบรรยากาศ
โดยรัฐบาลอินเดีย ได้วางแผนเพิ่มสัดส่วนพลังงานหมุนเวียนเป็น 50% ของการใช้พลังงานในอนาคต และตั้งเป้าสู่ความเป็นกลางทางคาร์บอน ภายในปี 2070
ซึ่ง Adani Group ก็ได้ปรับตัวตามนโยบาย ด้วยการมุ่งเน้นลงทุนในธุรกิจโซลาร์ฟาร์มและกังหันลม มูลค่ากว่า 2.4 ล้านล้านบาท ในช่วงทศวรรษข้างหน้า เพื่อเป็นผู้นำด้านพลังงานสะอาดของประเทศ
นอกจากนั้น บริษัทยังมีการขยายเข้าไปในธุรกิจโครงสร้างพื้นฐานด้านอื่นด้วย 
ไม่ว่าจะเป็น สนามบิน, ถนน หรือระบบเดินรถไฟ
โดยดีลครั้งใหญ่เกิดขึ้นในปี 2020 เมื่อ Adani Group เข้าซื้อหุ้นสัดส่วน 74% ของสนามบินมุมไบ 
ซึ่งมีเที่ยวบินหนาแน่นเป็นอันดับ 2 ของอินเดีย รวมทั้งได้รับสัมปทานบริหารสนามบิน
รวมทั้งหมด 7 แห่ง คิดเป็นส่วนแบ่งทางการตลาดในประเทศราว 1 ใน 4
แล้วปัจจุบัน Adani Group ใหญ่แค่ไหน ?
เครือ Adani Group ได้นำบริษัทเข้าจดทะเบียนในตลาดหลักทรัพย์อินเดีย 7 บริษัทด้วยกัน 
ซึ่งในช่วงหลายปีที่ผ่านมา มูลค่าของแต่ละบริษัท ปรับตัวสูงขึ้นมาก 
เนื่องจากนักลงทุนมองว่า เป็นกลุ่มธุรกิจที่มีความสำคัญต่อระบบเศรษฐกิจ ได้แก่
- Adani Enterprises บริษัทโฮลดิงที่ซื้อขายสินค้าโภคภัณฑ์ และลงทุนในธุรกิจต่าง ๆ
ปี 2021 รายได้ 307,000 ล้านบาท กำไร 2,100 ล้านบาท
ปัจจุบัน มีมูลค่าบริษัท 1.1 ล้านล้านบาท เพิ่มขึ้น 1,300% เทียบกับเมื่อ 3 ปีที่แล้ว
- Adani Ports & Special Economic Zone บริษัทท่าเรือเอกชนรายใหญ่สุดในอินเดีย ซึ่งบริหารท่าเรือและคลังสินค้า 10 แห่ง
ปี 2021 รายได้ 55,000 ล้านบาท กำไร 22,000 ล้านบาท
ปัจจุบัน มีมูลค่าบริษัท 7.2 แสนล้านบาท เพิ่มขึ้น 91% เทียบกับเมื่อ 3 ปีที่แล้ว
- Adani Power บริษัทโรงไฟฟ้าเอกชนรายใหญ่สุดในอินเดีย มีกำลังผลิตไฟฟ้ากว่า 12.4 กิกะวัตต์
ปี 2021 รายได้ 120,000 ล้านบาท กำไร 22,000 ล้านบาท
ปัจจุบัน มีมูลค่าบริษัท 5.3 แสนล้านบาท เพิ่มขึ้น 560% เทียบกับเมื่อ 3 ปีที่แล้ว
- Adani Green Energy บริษัทพลังงานหมุนเวียนรายใหญ่ในอินเดีย มีกำลังผลิตไฟฟ้ากว่า 12.3 กิกะวัตต์
ปี 2021 รายได้ 23,000 ล้านบาท กำไร 1,900 ล้านบาท
ปัจจุบัน มีมูลค่าบริษัท 1.6 ล้านล้านบาท เพิ่มขึ้น 5,100% เทียบกับเมื่อ 3 ปีที่แล้ว
- Adani Transmission บริษัทสายส่งไฟฟ้าเอกชนรายใหญ่สุดในอินเดีย มีระยะทางกว่า 17,200 กิโลเมตร
ปี 2021 รายได้ 49,000 ล้านบาท กำไร 5,400 ล้านบาท
ปัจจุบัน มีมูลค่าบริษัท 1.1 ล้านล้านบาท เพิ่มขึ้น 930% เทียบกับเมื่อ 3 ปีที่แล้ว
- Adani Total Gas บริษัทจำหน่ายก๊าซธรรมชาติรายใหญ่ในอินเดีย ซึ่งมีบริษัทพลังงานยักษ์ใหญ่สัญชาติฝรั่งเศสอย่าง TotalEnergies ร่วมลงทุน
ปี 2021 รายได้ 13,000 ล้านบาท กำไร 2,200 ล้านบาท
ปัจจุบัน มีมูลค่าบริษัท 1.1 ล้านล้านบาท เพิ่มขึ้น 1,700% เทียบกับเมื่อ 3 ปีที่แล้ว
- Adani Wilmar บริษัทธุรกิจน้ำมันพืชและแบรนด์อาหารสำเร็จรูป 
ซึ่งร่วมทุนกับ Wilmar International จากสิงคโปร์ ครองส่วนแบ่งทางการตลาดราว 20% ในอินเดีย
ปี 2021 รายได้ 230,000 ล้านบาท กำไร 3,500 ล้านบาท
ปัจจุบัน มีมูลค่าบริษัท 4.0 แสนล้านบาท โดยเพิ่งเข้าตลาดหลักทรัพย์เมื่อต้นปีนี้
หากเรานับรวมทุกบริษัทที่อยู่ในตลาดหุ้น Adani Group จะมีมูลค่าทั้งหมดกว่า 6.6 ล้านล้านบาท เลยทีเดียว
ด้วยเหตุนี้ จึงส่งผลให้ผู้ที่สร้างอาณาจักรนี้ขึ้นมาอย่างคุณ Gautam Adani ถูกประเมินว่ามีทรัพย์สินมูลค่าสูงถึง 3.7 ล้านล้านบาท
ส่งผลให้เขากลายเป็นมหาเศรษฐีที่ร่ำรวยเป็นอันดับ 1 ในเอเชียคนใหม่ 
แทนที่คุณ Mukesh Ambani และเป็นอันดับ 6 ของโลก 
เป็นรองเพียงคุณ Elon Musk, คุณ Jeff Bezos, คุณ Bernard Arnault, คุณ Bill Gates และคุณ Warren Buffett เท่านั้น
สิ่งที่น่าตกใจคือ เมื่อปี 2020 คุณ Adani เพิ่งมีทรัพย์สินมูลค่าประมาณ 2.9 แสนล้านบาท เท่านั้น หมายความว่า เขามีความมั่งคั่งเพิ่มขึ้นกว่า 12 เท่า ภายในระยะเวลาเพียง 2 ปี..
จากเรื่องราวนี้จะเห็นได้ว่า สาเหตุที่ทำให้ Adani Group ประสบความสำเร็จ 
ก็คือ การเข้าไปทำธุรกิจที่เป็นโครงสร้างพื้นฐานหลักทางเศรษฐกิจของประเทศ
ซึ่งเป็นผลมาจากการวิเคราะห์ และปรับตัวให้เหมาะสมกับแนวโน้มนโยบายของภาครัฐ 
รวมทั้งกล้าเสี่ยงที่จะก้าวไปในธุรกิจใหม่ที่ไม่เคยทำมาก่อน 
ไม่ว่าจะเป็น ท่าเรือ, สนามบิน, โรงไฟฟ้า หรือแม้แต่พลังงานหมุนเวียน 
จนทุกวันนี้ พัฒนาเป็นผู้เล่นรายใหญ่ในแทบทุกตลาด
และต่อจากนี้ ตราบใดที่เศรษฐกิจอินเดีย ยังคงเติบโตสูงต่อไปเรื่อย ๆ
ก็คงไม่น่าแปลกใจอะไร หากเราจะเห็นคุณ Gautam Adani มีมูลค่าทรัพย์สินเพิ่มยิ่งขึ้นไปอีก 
จนเป็นไปได้ว่าอาจจะขึ้นไปท้าชิงตำแหน่ง คนที่รวยที่สุดในโลกเลย ก็เป็นได้.. 
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-
-
-
-